
Τρίτη, 15 Σεπτεμβρίου 2026

ΔΕΛΤΙΟ ΤΥΠΟΥ
Συλλήψεις ημεδαπών στην Πάτρα – Τραυματισμός ημεδαπού στην Αμοργό – Τραυματισμός επιβάτιδας Ε/Γ-Ο/Γ στην Πάρο – Θάνατος άνδρα στη Θεσσαλονίκη - Διακομιδές ασθενών

Τις απογευματινές ώρες χθες, στελέχη του Γραφείου Ασφάλειας της Λιμενικής Αρχής της Πάτρας προέβησαν στη σύλληψη ενός 71χρονου ημεδαπού για παράβαση του Νόμου 2168/1993 (Περί όπλων και εκρηκτικών). Ειδικότερα, σε έλεγχο που διενεργήθηκε στον νότιο λιμένα Πατρών κατά την φόρτωση οχημάτων σε ένα επιβατηγό-οχηματαγωγό (Ε/Γ-Ο/Γ) πλοίο, το οποίο θα απέπλεε για Ανκόνα Ιταλίας, εντοπίστηκε ο 71χρονος οδηγός ενός Ι.Χ.Ε. οχήματος να έχει στην κατοχή του, εντός των αποσκευών του, ένα κουτί που περιείχε πενήντα σφαίρες διαμετρήματος 09 mm, χωρίς να συνοδεύονται από την προβλεπόμενη άδεια. Από το Κεντρικό Λιμεναρχείο Πάτρας, που διενεργεί την προανάκριση, κατασχέθηκαν τα ανωτέρω ανευρεθέντα.

*****
Τις απογευματινές ώρες χθες, στελέχη του Γραφείου Ασφάλειας της Λιμενικής Αρχής της Πάτρας προέβησαν στη σύλληψη ενός 46χρονου ημεδαπού για παράβαση του Νόμου 2168/1993 (Περί όπλων και εκρηκτικών). Ειδικότερα, σε έλεγχο που διενεργήθηκε στον νότιο λιμένα Πατρών κατά την φόρτωση οχημάτων σε ένα επιβατηγό-οχηματαγωγό (Ε/Γ-Ο/Γ) πλοίο, το οποίο θα απέπλεε για Ανκόνα Ιταλίας, εντοπίστηκε ο 46χρονος οδηγός ενός Ι.Χ.Ε. οχήματος να έχει στην κατοχή του, εντός των αποσκευών του, μία πτυσσόμενη ράβδο (γκλοπ) με μήκος 50 εκατοστών. Από το Κεντρικό Λιμεναρχείο Πάτρας, που διενεργεί την προανάκριση, κατασχέθηκε η εν λόγω ράβδος.

*****
Τις απογευματινές ώρες χθες, ενημερώθηκε η Λιμενική Αρχή της Αμοργού για τον τραυματισμό ενός 58χρονου ημεδαπού μετά από πτώση του στη χερσαία ζώνη Ξυλοκερατιδίου Αμοργού. Ο 58χρονος, αρχικά διακομίστηκε με ασθενοφόρο όχημα του ΕΚΑΒ στο Κέντρο Υγείας Αμοργού, ενώ στη συνέχεια, παρελήφθη από το Ε/Γ-Τ/Ρ «ΚΥΡΙΑΡΧΟΣ V» και μεταφέρθηκε στη Νάξο, για παροχή περαιτέρω ιατρικής περίθαλψης. Προανάκριση διενεργείται από το Λιμεναρχείο Αμοργού.

*****
Τις απογευματινές ώρες χθες, ενημερώθηκε η Λιμενική Αρχή της Πάρου, για τον τραυματισμό 63χρονης αλλοδαπής επιβάτιδας κατά τη διαδικασία αποβίβασης από επιβατηγό-οχηματαγωγό-δρομολογιακό (Ε/Γ-Ο/Γ-Δ/Ρ) πλοίο, το οποίο βρισκόταν προσδεμένο στο λιμάνι της Πούντας Πάρου. Συγκεκριμένα, η γυναίκα κατά την κάθοδό της σε εσωτερική κλίμακα του άνω καταστρώματος του πλοίου, έχασε την ισορροπία της με αποτέλεσμα την πτώση και τον τραυματισμό της στο δεξί πόδι. Η τραυματίας παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Πάρου, από όπου εξήλθε αυθημερόν. Προανάκριση διενεργείται από το Λιμεναρχείο Πάρου.

*****
Τις μεσημβρινές ώρες χθες, ενημερώθηκε η Λιμενική Αρχή του Κεντρικού Λιμεναρχείου Θεσσαλονίκης, για την ύπαρξη άνδρα (α.λ.σ), χωρίς τις αισθήσεις του, στη θαλάσσια περιοχή «ΠΟΣΕΙΔΩΝΙΟ» Θεσσαλονίκης. Ο άνδρας, αφού ανασύρθηκε από τη θάλασσα, παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Θεσσαλονίκης «ΑΓΙΟΣ ΠΑΥΛΟΣ», όπου διαπιστώθηκε ο θάνατός του. Από το Κεντρικό Λιμεναρχείο Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας - νεκροτομής στην Ιατροδικαστική Υπηρεσία Θεσσαλονίκης.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
- 96χρονηςχρονου, από το λιμάνι της Καλύμνου στο λιμάνι Μαστιχαρίου της Κω, με το Ε/Γ-Τ/Ρ «ΛΟΜΠΥ» Ν.ΣΑΡ. 624,
- 76χρονου, από το λιμάνι της Τήνου στο λιμάνι της Σύρου, με το Ε/Γ-Τ/Ρ «ΝΗΣΟΣ ΤΗΝΟΣ» Ν.Τ. 25,
- 75χρονης και 69χρονου, από το λιμάνι της Σκύρου, στο λιμάνι της Κύμης με το Ε/Π – Τ/Ρ/ «ΚΥΜΟΘΟΗ» Ν. Ρ. 73 και 
- 84χρονου, από το λιμάνι της Ίου, στο λιμάνι της Θήρας, με το Ε/Γ – Τ/Ρ «ΣΤΕΛΙΟΣ ΙΙ» Ν. ΠΟΡΤΟΧΕΛΙΟΥ 166.

